पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। भोपाल स्टेशन से हबीबगंज तक के सेक्शन पर कभी भी यात्रियों और ट्रेन की सुरक्षा खतरे में पड़ सकती है। इसकी वजह है भारत टॉकीज ओवर ब्रिज के नीचे की ओर (बरखेड़ी फाटक की तरफ) करीब तीन दर्जन झुग्गियां। आलम यह है कि झुग्गियों ने सिग्नल को ही घेर लिया है और ट्रैक पर इन झुग्गियों से निकलने वाली सीवेज बह रहा है।
रेलवे प्रशासन कुछ महीनों से इन्हें हटाने का प्रयास कर रहा है। बावजूद इसके झुग्गियां कम होने की बजाय बढ़ रही हैं। वहीं, छोला क्षेत्र में बनी झुग्गियों के कारण ट्रैक को दोहरा करने का काम भी रुका हुआ है। इधर, पुलबोगदा के पास अवैध मकान, दुकान व झुग्गियों के कारण नए ब्रिज के निर्माण का काम शुरू नहीं हो पा रहा है।
फैल रहा सीवेज
भारत टॉकीज ब्रिज से थोड़ा आगे ट्रैक से दो मीटर तक सटकर झुग्गियां बन गई हैं। इनसे निकलने वाला सीवेज ट्रैक में समा रहा है। इससे ट्रैक कमजोर हो रहा है। इतना ही नहीं, वहां लगे सिग्नल के पास अस्थाई चबूतरा तक बना डाला गया है।
नहीं हो पा रहा मेंटेनेंस
रेलवे ट्रैक के नजदीक झुग्गियां होने से ट्रैक का मेंटेंनेंस नहीं हो पा रहा है। अधिकारियों का कहना है कि झुग्गियों के कारण ट्रेनों के संचालन में परेशानी तो आ ही रही है, किसी अप्रिय स्थिति की आशंका से इनकार भी नहीं किया जा सकता है। इस मामले में वे नगर निगम, जिला प्रशासन सहित संबंधित विभागों को जनवरी से अभी तक तीन पत्र लिख चुके हैं, परंतु कोई कार्रवाई नहीं हुई। उधर, छोला क्षेत्र में ट्रैक के पास झुग्गियों के कारण नई लाइन बिछाने में परेशानी आ रही है। इसका खामियाजा उन यात्रियों को उठाना पड़ रहा है, जो बीना से आने वाली ऐसी गाडिय़ों से भोपाल आते हैं, जिनका अंतिम पड़ाव यहां होता है। इन गाडिय़ां का दूसरा ट्रैक नहीं होने के कारण एक ही लाइन पर डेढ़ घंटे तक ट्रेनें खड़ी रहती हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn